Leili Holopainen
Leili Holopainen (aastani 1936 Sogenbits, aastatel 1936–1971 Leili Vabar; sündinud 12. oktoobril 1930 Tallinnas) on eesti sõudja ja aerutaja. Lõpetas 1948 telegrafistina Tallinna tööstuskooli nr 2. Töötanud Tallinnas Kesktelegraafis ja kaugejaamas. Elab Soomes. Alustas sõudmise ja aerutamisega 1951 Jevgeni Fridolini ja Vassili Müürioru juhendamisel. Tulnud 2 korral sõudmises ja 10 korral aerutamises Eesti meistriks: sõudmises 1951 roolijaga neljapaadil ja kaheksapaadil; aerutamises 500 m-s (1959) ja 4 x 500 m-s (1957–1960) ühesüstal, 500 m-s (1955, 1958–1959) ja 1000 m-s (1956) kahesüstal ning 500 m-s (1960) neljasüstal. Kuulunud Kalevi liikmeskonda. Tema õde Koidu Einla oli samuti sõudja ja aerutaja, vend Mart Vabar oli majandusgeograaf.